CELEX: 62017TN0099
Language: mt
Date: 2017-02-16 00:00:00
Title: Kawża T-99/17: Rikors ippreżentat fis-16 ta’ Frar 2017 – Eutelsat vs GSA

8.5.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 144/48
            
         Rikors ippreżentat fis-16 ta’ Frar 2017 – Eutelsat vs GSA
   (Kawża T-99/17)
   (2017/C 144/67)
   Lingwa tal-kawża: l-Ingliż
   
      Partijiet
   
   
      Rikorrenti: Eutelsat SA (Pariġi, Franza) (rappreżentant: L. de la Brosse, avukat)
   
      Konvenuta: European Global Navigation Satellite Systems Agency
   
      Talbiet
   
   
               —
            
            
               tiddikjara r-rikors ammissibbli;
            
         
               —
            
            
               tilqa’ t-alba għal miżuri istruttorji ppreżentati mir-rikorrenti;
            
         
               —
            
            
               tannulla i) id-deċiżjoni li tiċħad l-“aħjar offerta definittiva” min-naħa tar-rikorrenti, adottata mill-Aġenzija fir-rigward tal-avviż tal-kuntratt Nru GSA/CD/14/14 – “operatur ta’ servizzi Galileo”, iffirmat fid-29 ta’ Novembru 2016, u ii) id-deċiżjoni tal-għoti tal-kuntratt lil offerent ieħor għall-ġestjoni u ż-żamma tas-sistema Galileo;
            
         
               —
            
            
               tikkundanna lill-konvenuta għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka disa’ motivi.
   
               1.
            
            
               L-ewwel motiv jallega li l-offerent ikklassifikat fl-ewwel post bideel il-fajl tal-applikazzjoni tiegħu matul il-proċedura, bi ksur i) tal-ispeċifikazzjonijiet tal-kuntratt; u ii) tal-prinċipju ta’ ugwaljanza fit-trattament tal-offerenti.
            
         
               2.
            
            
               It-tieni motiv jallega li, matul il-proċedura, l-Aġenzija biddlet il-kontenut tal-kriterji finanzjarji applikabbli għall-għażla tal-offerti.
            
         
               3.
            
            
               It-tielet motiv jallega li l-metodu użat mill-Aġenzija sabiex tikklassifika l-kriterji tal-prezz li ppermettiex li tintgħażel l-offerta li kienet l-iktar ekonomikament vantaġġuża.
            
         
               4.
            
            
               Ir-raba’ motiv jallega li l-kompożizzjoni tal-kumitat ta’ evalwazzjoni ma kinitx konformi mar-regoli u li l-imparzjalità tiegħu ma tistax tiġi ggarantita.
            
         
               5.
            
            
               Il-ħames motiv jallega li l-offerent ikklassifikat fl-ewwel post ippreżenta offerta anormalment baxxa.
            
         
               6.
            
            
               Is-sitt motiv jallega ksur tar-regoli ta’ trasparenza u ta’ ugwaljanza fit-trattament tal-kandidati, u jinvoka vantaġġ li jmur kontra r-regoli marbuta mal-kunflitti ta’ interess.
            
         
               7.
            
            
               Is-seba’ motiv jallega li l-Aġenzija wettqet numru ta’ żbalji inkonnessjoni mal-kriterji kwalitattivi tal-għoti.
            
         
               8.
            
            
               It-tmien motiv jallega li l-Aġenzija ma osservatx l-obbligu tagħha li tipprovdi motivazzjoni suffiċjenti għad-deċiżjonijiet ikkontestati.
            
         
               9.
            
            
               Id-disa’ motiv jallega li l-valur tal-kuntratt huwa ħafna inqas għoli mill-valur totali indikat fl-avviż tal-kuntratt ippubblikat mill-Aġenzija u fl-aħjar offerta definittiva ta’ Eutelsat.